
ΑΝΑΚΟΙΝΩΣΗ
Ε.Σ.Α.μεΑ.: Απαραίτητη η αποκατάσταση της ισότιμης συμμετοχής των αιρετών με αναπηρία στα κοινά   
Με επιστολή της στο υπουργείο Εσωτερικών η Εθνική Συνομοσπονδία Ατόμων με Αναπηρία (Ε.Σ.Α.μεΑ.) θέτει το σοβαρό ζήτημα που έχει προκύψει από την κατάργηση της προσαύξησης της αντιμισθίας των αιρετών με αναπηρία στον νέο Κώδικα Τοπικής Αυτοδιοίκησης (ν. 5314/2026).
Η προηγούμενη ρύθμιση αποτελούσε σημαντικό μέτρο για τη στήριξη της ισότιμης συμμετοχής των ατόμων με αναπηρία στην πολιτική και δημόσια ζωή. Η κατάργησή της δημιουργεί ένα επιπλέον εμπόδιο στην άσκηση των καθηκόντων των αιρετών με αναπηρία και δεν συνάδει με τις αρχές της ισότητας, της συμπερίληψης και της πλήρους και αποτελεσματικής συμμετοχής, όπως αυτές κατοχυρώνονται στο άρθρο 29 της Σύμβασης του ΟΗΕ για τα Δικαιώματα των Ατόμων με Αναπηρίες, η οποία κυρώθηκε με τον ν. 4074/2012.
Η ΕΣΑμεΑ ζητά από το υπουργείο Εσωτερικών άμεση νομοθετική παρέμβαση για την αποκατάσταση της ρύθμισης, με τροποποίηση του άρθρου 295 του ν. 5314/2026 και επαναφορά της προσαύξησης κατά 20% της αντιμισθίας των αιρετών με αναπηρία ή/και χρόνια πάθηση.
Παράλληλα, ζητά η ρύθμιση να έχει αναδρομική ισχύ από την έναρξη εφαρμογής του νέου Κώδικα, ώστε να αποκατασταθούν και οι οικονομικές απώλειες που έχουν προκύψει από τον Ιούλιο του 2026.
Η ισότιμη συμμετοχή των ατόμων με αναπηρία στα κοινά αποτελεί κατοχυρωμένο δικαίωμα. Η Πολιτεία οφείλει να διασφαλίζει ότι καμία νομοθετική αλλαγή δεν περιορίζει ή υποβαθμίζει δικαιώματα που έχουν ήδη κατακτηθεί.


Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esaea.gr ή www.esamea.gr.

	Προσβάσιμο αρχείο Microsoft Word (*.docx)	Το παρόν αρχείο ελέγχθηκε με το εργαλείο Microsoft Accessibility Checker και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του.

